Fyrir 10 árum stigu þeir sem ábyrgð báru og héldu um púlsinn á fjármála - og bankamálum varlega til jarðar í opinberum umræðum . Í Reykjavíkurbréfi Morgunblaðsins í dag er farið orðum um vanda íslenskra flugfélaga vegna ummæla sem Katrín Jakobsdóttir forsætisráðherra og Sigurður Ingi Jóhannsson samgönguráðherra hafa látið falla í umræðum um málið . „ Það er langt teygt að segja að opinber samtöl við forsætisráðherra og samgönguráðherra um stöðu félaga í flugrekstri hafi verið hjálpleg . Betra hefði verið að samtöl á efstu rim stjórnkerfisins hefðu farið hljótt aðeins lengur . Kannski var ekki kostur á því og því fór sem fór . Þeir sem voru í vafa um veika stöðu flugrekstrar voru vafalausir eftir þau samtöl . Þeir sem fylgjast betur með sannfærðust eftir þetta um að sennilega væri styttra út á ystu nöf en gott er . “ Þarna er í hnotskurn vikið að vanda þeirra sem bera mikla pólitíska ábyrgð . Ummælin hér að ofan leiða einnig hugann að því sem gerðist fyrir réttum 10 árum . Þá stigu þeir sem ábyrgð báru og héldu um púlsinn á fjármála - og bankamálum varlega til jarðar í opinberum umræðum til að rugga ekki bátnum þótt viðvörunarljós blikkuðu . Líklegt er að í haust og næstu mánuði birtist útlistanir og bækur sem lýsa því sem gerðist fyrir réttum 10 árum . Ef til vill er nú nægur tími liðinn til að líta atburðina í stærra samhengi en gert var þegar menn sátu við skriftir í rústum hrunsins og létu tilfinningu stundum ráða meiru en staðfesta vitneskju . Hrun fjármálakerfisins minnir á hrun Berlínamúrsins árið 1989 . Þá urðu margir alþjóðastjórnmálafræðinga , sérhæfðir í rannsóknum á samskiptum austurs og vesturs , jafnundrandi og allur almenningur þegar fólk streymdi til vesturs í Berlín yfir rústir múrsins . Pólitísk þróun eftir-hruns-áranna hefur ekki verið greind af kostgæfni . Þar skiptir landsdómsmálið miklu . Það er óuppgert á þann veg sem vert er . Uppgjör mundi splundra samstarfi ráðandi stjórnmálaafla , samstarfi sem er óhjákvæmilegt að baki starfhæfri ríkisstjórn . Niðurstaða meirihluta landsdóms var að forsætisráðherra hefði brotið gegn stjórnarskránni með að láta ekki bóka í fundargerð ríkisstjórnarinnar að eitthvað kynni að fara úrskeiðis í bankakerfinu . Ef til vill taka forsætisráðherra og samgönguráðherra mið af þessari niðurstöðu landsdóms í opinberum frásögnum um vanda flugfélaganna ? Hvað skyldi bókað hjá ríkisstjórninni ?